2021. gada 25. novembrī

Eberspacher Pasaules kausa otrais posms Sočos

2014. gada Ziemas olimpisko spēļu trasē Sočos norisināsies divi pasaules kausa posmi pēc kārtas – Eberspacher pasaules kausa otrais un trešais posms. Kā ierasts, piektdien, 26. novembrī aizritēs Nāciju kauss jeb kvalifikācijas sacensības Eberspacher pasaules kausa otrajam posmam, kas norisināsies no 27. līdz 28. novembrim.

Nāciju kausa sacensībās piedalīsies četri latvijas sportisti: Riks Kristens Rozītis, Kristers Aparjods un Sigita Bērziņa. Savukārt Ulla Zirne Nāciju kausā piedalīsies bez iespējas kvalificēties pamatsacensībām.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspacher pasaules kausa posmos. Stiprāko grupa – 12 dāmas, 15 vīri un 12 divvietīgās ekipāžas.

*“Visi oficiālie treniņbraucieni pirms Nāciju kausa ir aizvadīti. Jāsaka, ka trase, salīdzinot ar to trasi, kas bija rudenī ir krietni ātrāka. Ledus ir cietāks, kā arī laikapstākļi ir vēsāki, nekā tas bija rudenī. Nevarētu teikt, ka oficiālajos treniņbraucienos visiem gāja ļoti gludi. Taču, salīdzinot ar Pekinu, sportisti atzīst, ka ir jūtama ātrumu atšķirība. Varbūt km/h tas tā neizskatās, bet vairākās virāžās jūt spiedienu. Tāpēc sportistiem ir sajūta, ka viņi šeit traucas krieti ātrāk, nekā pa Pekinas ledus trasi. Daudzkur tiek pieļautas kļūdas, galvenokārt, tās ir trases lejas daļā. Rīt ir Nāciju kauss, kurā startēs R. K. Rozītis, K. Aparjods, S. Bērziņa, kā arī U. Zirne, kurai nav iespēja kvalificēties pasaules kausasm. Viņiem ir vēl viens brauciens, kurā jāmēģina izlabot iepriekšējās kļūdas, lai ne tikai kvalificētos pasaules kausam, bet lai pasaules kausā būtu līdz galam skaidrs, kas kur ir jādara. Visiem pārējiem, kas ir stipro grupā, rīt pēcpusdienā ir vēl viens treniņš. Cīnāmies un gatavojamies! Jācer, ka nedēļas nogalē aizvadīsim šīs nedēļas labākos braucienus, ”* par gatavību Eberspacher pasaules kausa otrajam posmam stāsta Kristaps Mauriņš.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 27. novembris

09.30 Pirmais brauciens – Divvietīgās ekipāžas
10.50 Otrais brauciens – Divvietīgās ekipāžas
12.45 Pirmais brauciens – Sievietes
14.10 Otrais brauciens – Sievietes

Svētdiena, 28. novembris

09.50 Pirmais brauciens – Vīri
11.25 Otrais brauciens – Vīri
13.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456